Audi S4

Το Audi S4 είναι ένα σπορ πολυτελές αυτοκίνητο, με την πρώτη γενιά του να βασίζεται στο Audi 100 (έως το 1994) και στις μετέπειτα γενιές του να βασίζεται στο Audi A4. Η παραγωγή του S4 ξεκίνησε το 1992 και συνεχίζεται έως σήμερα. Αρχικά κυκλοφόρησε μόνο σε 4-πορτη σεντάν εκδοχή, ενώ στη συνέχεια διατέθηκε και σε station wagon, όπως επίσης και σε καμπριολέ. Σε αντίθεση με τις εκδόσεις του Audi A4, το S4 φέρει μια σειρά αλλαγών, όπως ισχυρότερο κινητήρα, βελτιωμένη ανάρτηση, ισχυρότερα φρένα και την τετρακίνηση της Audi quattro. Εδώ, αξίζει να αναφερθεί η επετειακή έκδοση της τρίτης γενιάς του αυτοκινήτου (B6) με τον υπερτροφοδοτούμενο υπέρ-κυβισμένο στα 2.2 λίτρα εικοσαβαλβιδο κινητηρα, απόδοσης 330 hp. Αξίζει επίσης να σημειωθεί ότι η συγκεκριμένη έκδοση κυκλοφόρησε μόνο σε λίγα αντίτυπα, στην εγχώρια αγορά των ΗΠΑ.

 Το πρώτο S4 κυκλοφόρησε το 1992, ως η κορυφαία έκδοση του Audi 100, αντικαθιστώντας στην παλέτα της Audi το 200 Turbo. Υπήρχαν 2 επιλογές κινητήρα: ενός 5-κύλινδρου, 20-βάλβιδου turbo κινητήρα 2.2 λίτρων (παρόμοιος με αυτόν του Audi Quattro) απόδοσης 230 ίππων, και ενός 8-κύλινδρου, ατμοσφαιρικού κινητήρα 4.2 λίτρων (ίδιος με του Audi V8, κατόπιν παραγγελίας), απόδοσης 280 ίππων. Μετά την μετονομασία του 100 σε Audi A6 το 1994, το αρχικό S4 μετονομάστηκε επίσης σε Audi S6. Η δεύτερη γενιά του S4 παρουσιάστηκε το 1997 και βασιζόταν πλέον στο A4, όπως και όλα τα νεότερα S4. Για πρώτη φορά διατέθηκε σε δύο εκδόσεις αμαξωμάτων: 4-πορτο σεντάν και 5-πορτο στέισον βάγκον. Ο κινητήρας ήταν ένας V6, με δύο turbo, και είχε κυβισμό 2.7 λίτρων και ισχύ 265 ίππων. Δύο επιλογές υπήρχαν στα κιβώτια ταχυτήτων: ένα χειροκίνητο 6 σχέσεων και ένα αυτόματο 5 σχέσεων με tiptronic. Η τρίτη γενιά του S4 παρουσιάστηκε το 2003. Νέα έκδοση ήταν το καμπριολέ. Ο 6-κύλινδρος κινητήρας της προηγούμενης γενιάς έδωσε τη θέση του σε έναν ατμοσφαιρικό V8, με κυβισμό 4.2 λίτρων και ισχύ 344 ίππων. Όπως και ο προκάτοχός του, ήταν διαθέσιμο με 6-τάχυτο χειροκίνητο κιβώτιο και με 5-τάχυτο αυτόματο κιβώτιο. Επίσης, κάτι περίεργο που συνέβη τότε, ήταν ότι ο κυβισμός και η ιπποδύναμη του S4 ήταν μεγαλύτερα από αυτά του Audi S6. Η τέταρτη γενιά του S4 (2005), όπως και το αντίστοιχο Α4, δεν είχε ιδιαίτερες αλλαγές σε σχέση με το προηγούμενο μοντέλο. Οι ορατές αλλαγές ήταν στην εμφάνιση του αυτοκινήτου. Οι μηχανολογικές αλλαγές αφορούσαν στις βελτιωμένες αναρτήσεις και στο κεντρικό διαφορικό. Ο κινητήρας έμεινε ίδιος, χωρίς αλλαγές. Οι τιμές αφορούν, τόσο την τρίτη, όσο και την τέταρτη γενιά. Βασισμένο στο Α4 Β8, το νέο S4 παρουσιάστηκε το 2008 και η διάθεσή του ξεκίνησε στις αρχές του 2009. Η σημαντικότερη διαφορά αφορά τον νέο κινητήρα, που είναι ελαφρώς ασθενέστερος, αλλά και πιο οικονομικός. Οι επιδόσεις παραμένουν στο επίπεδο του προηγούμενου μοντέλου. Συγκεκριμένα, ο κινητήρας είναι πλέον 6-κύλινδρος και μικρότερου κυβισμού, αλλά με μηχανικό υπερσυμπιεστή, μέγιστης απόδοσης 333 ίππων. Η κατανάλωση μειώθηκε θεαματικά, κατά 3,4 λίτρα / 100 χιλιόμετρα στον μέσο όρο. Είναι διαθέσιμο με χειροκίνητο 6-τάχυτο κιβώτιο και με ημι-αυτόματο διπλού συμπλέκτη με 7 σχέσεις. Ο κινητήρας του σημερινού S4 τοποθετείται και στο Audi S5. Η έκτη γενιά παράγεται από το 2017 μέχρι σήμερα. Η επίσημη ιστοσελίδα του Audi S4